高九萬見示落星長句賦此答之
作者：戴復古
朝代：宋

paragraphs: 天星墮地化爲石，老佛占作青蓮宮。
東來海若獻秋水，瓊以碧波千萬重。
雲根直下數百丈，時吐光燄驚魚龍。
鳳凰群飛擁其後，對面廬阜之諸峰。
陰晴風雨多態度，日日舉目看不同。
高髯能詩復能畫，自說此景難形容。
且好收拾藏胸中，養成筆力可扛鼎，然後一發妙奪造化功。
高髯高髯須貌取，萬物昇沉元有數。
吾聞此石三千年，復化爲星上天去。